钦定古今图书集成/历象汇编/乾象典/第066卷 > 坤舆图说 > 《瞽者告协风赋》王起
## 钦定古今图书集成/历象汇编/乾象典/第066卷 > 坤舆图说 > 《瞽者告协风赋》王起

瞽惟审，声风实应候。候至而厥风肇扇，声和而有瞽
斯奏。知夫天道，则清泠必闻；扬于王庭，亦威仪可究。
所以赞钦若，明敬授。先五日而可传，信三推而不谬。
于时凛冽方谢，温仁始宣。杂葱茏之佳气，和郁霭之
祥烟。乐师乃告平野，临大田。其视则惟昧，其听则惟
专。宁体于舞松之间，得其煦妪；倾耳于偃草之际。宣
彼暄妍，曰此《融风》将闻于天。既而进退匪徐，周旋可
则。逶迤于紫殿之下，俯偻于丹墀之侧。岂无相于伥
伥，方鞠躬而翼翼。迺进而言曰：“陛下以美利利四海，
以仁宥宥万国。调玉烛而设邦教，法铜浑而立人极。
所以八风不奸，六律无忒。臣以乐吏之贱，谬知君子
之德。先王所宝惟谷，所大惟食，必俟”协风以候力，穑
顺时而教导，盖国之章；有声而荐闻，乃臣之职。今者
起幽谷，拂平林，萧条注耳，寂寞拂襟。有薰兮动地之
气，无飒然鸣条之音。达勾萌其和以布；庤《钱镈》其仪
可寻。且兢兢懔懔，是微臣音之审；习习飗飗，彰陛下
德之修。固宜答休征，乘丽景，躬千亩，率万井，谅神仓
之委积，则齐宫之清净；表圣时之咸若，昭国典之思
永。皇上垂拱无为，居高听卑。察迩言，悦蒙瞍之告；咨
故实，敦稼穑之宜；谋盛礼，度宏规。岂虢公之言，是则
是效；而周王之代，不识不知